paragraph_text: Sredinom tridesetih godina 20. stoljeća Vučkovec je došao u posjed Josipa Kraljića, vlasnika čakovečkog krojačkog obrta, te je tada izgrađen prvi bazen za kupanje. Uz to, voda je, s obzirom na to da je bila pogodna za piće, flaširana pod nazivom Mineralno međimursko vrelo Vučkovec, i to sve do početka 2. svjetskog rata. Poduzetni Kraljić je, osim toga, skupa sa svojim kompanjonom Josipom Majhenom, otvorio 1935. godine i rudnik ugljena u nedalekom Murskom Središću. Poslije rata je nova komunistička vlast oduzela i toplice i ugljenokop prijašnjim vlasnicima, te oni postaju društveno vlasništvo. Jedno vrijeme Vučkovcem upravlja sindikat, a zatim Ugostiteljsko turističko poduzeće „Union” iz Čakovca. Budući da nema većih ulaganja, toplice posluju skromno.